Anghel Andreescu

Anghel Andreescu (n. 5 septembrie 1950, satul Valea Iașului, județul Argeș) este un chestor român de poliție în rezervă, care a îndeplinit funcția de secretar de stat, șeful Departamentului Ordine și Siguranță Publică din Ministerul Administrației și Internelor (2005-2009) și director al Serviciului de Protecție și Pază (SPP) (4 mai 1998 - 21 ianuarie 1999) și apoi pe cea de comandant al Jandarmeriei Române (1999-2001).
Anghel Andreescu s-a născut la data de 5 septembrie 1950, în satul Valea Iașului (județul Argeș). După absolvirea cursurilor Liceului “Vlaicu Vodă” din Curtea de Argeș, a urmat studii la Școala de ofițeri activi a Ministerului Afacerilor Interne, arma miliție (1972-1975), apoi la Facultatea de Drept din București (1972-1977) și la Facultatea Arme Întrunite din cadrul Academiei de Înalte Studii Militare din București (1982-1984).
A absolvit ulterior un curs postuniversitar de drept penal la Facultatea de drept a Universității București, obținând în anul 1995 titlul științific de doctor în științe militare.
După absolvirea Școlii de ofițeri în anul 1975, a lucrat în cadrul Ministerului Afacerilor Interne, îndeplinind funcțiile de comandant companie și batalion elevi la Școala de Subofițeri de Miliție din Slatina - astăzi Centrul de Formare și Perfecționare a Pregătirii Agenților de Miliție "Nicolae Golescu" din Slatina (1975-1982). Perfecționându-și pregătirea la Academia Militară, revine în anul 1984 la același centru, ocupând pe rând posturile de ofițer specialist III, șef de catedră și șef de stat major.
Între anii 1990-1997 a fost șef de stat major la Centrul de Studii Postuniversitare al Ministerului Administrației și Internelor. La data de 3 ianuarie 1997, după ce a absolvit cursul postuniversitar de științe penale și a obținut titlul de doctor în științe militare, a fost numit comandant al Brigăzii 11 Mobile de Jandarmi București. Colonelul Anghel Andreescu a fost avansat la gradul de general de brigadă la 27 noiembrie 1997 .
La data de 4 mai 1998, generalul de brigadă Anghel Andreescu a fost numit în funcția de director al Serviciului de Protecție și Pază (SPP) . A fost eliberat din această funcție prin decret prezidențial la 21 ianuarie 1999 .
În timpul Mineriadei din ianuarie 1999, deoarece generalul Stan Stângaciu nu reușise să elaboreze un plan de acțiune care să oprească la Costești înaintarea minerilor lui Miron Cozma, generalul de brigadă Anghel Andreescu a fost numit în funcția de comandant al Jandarmeriei Române (1999-2001) pentru a gestiona acest moment de criză. Astfel, el a devenit cunoscut prin faptul că a reușit sa blocheze marșul minerilor spre București, în confruntarea de la Stoenești .
În perioada cât a condus Jandarmeria Română, a fost înaintat la gradele de general de divizie la 1 decembrie 1999 și general de corp de armată la 25 octombrie 2000 .
După venirea PSD-ului la putere, generalul de corp de armată Anghel Andreescu a fost numit director la Centrul de Studii Postuniversitare al Ministerului Administrației și Internelor (2001-2005). Odată cu demilitarizarea poliției prin intrarea în vigoare a Statutului polițistului, gradul militar de general de corp de armată a fost echivalat cu gradul profesional de chestor-șef de poliție.
La data de 20 ianuarie 2005, chestorul-șef de poliție Anghel Andreescu a fost numit în funcția de secretar de stat, șeful Departamentului Ordine și Siguranță Publică din Ministerul Administrației și Internelor. I s-a acordat gradul profesional de chestor general de poliție la 31 ianuarie 2006 .În data de 18 martie 2009 i-au încetat raporturile de serviciu cu MAI.
Chestorul general de poliție Anghel Andreescu este profesor asociat la Colegiul de Stat Major de pe lângă Academia de Înalte Studii Militare și profesor universitar la Academia de Poliție “A. I. Cuza” din București. A fost ales ca membru al Academiei Oamenilor de Știință din România.
Pentru activitatea desfășurată a primit înalte distincții, precum: Ordinul Pentru Merit - Franța (1999); Ordinul "Steaua României" în grad de Mare Ofițer (2000); Crucea Patriarhală (2000). Începând din anul 2008 este membru in cadrul Consiliului de Onoare al Ordinului Național “Steaua României”.
Chestorul general de poliție Anghel Andreescu este căsătorit și are doi copii. De asemenea, este și nașul de cununie al actualului Director al SPP, Lucian Pahonțu.
În perioada cât a condus Jandarmeria Română, generalul Andreescu a semnat un număr de 16 „Protocoale de colaborare” cu Pierre Steinmetz, director general al Jandarmeriei Franceze, cu generalul de divizie Oskar Strohmeyer, comandantul central al Jandarmeriei Federale a Republicii Austria, și cu Sergio Siracuza, comandantul Carabinierilor din Italia.
S-a remarcat ca specialist în strategie și tactică militară, fiind conducator de doctorat și autor a 38 de cărți și a 271 articole, publicate în reviste de specialitate. Este autor al unor lucrări de referință, precum: Acțiunile terorist–diversioniste și implicațiile acestora asupra Securității Naționale a României (1996), Siguranța Națională și Ordinea Publică (2002), Geneza Terorii (2007), Organizații Teroriste (2007), Jihadul Islamic (2008), dar și al studiilor: Epistemologia Terorii: De la Simțul Divinității la Războiul Sfânt; Geneza și Paradigmele Terorii. De la Hezbollah - Partidul lui Dumnezeu la Al Qaida – Albă.
El manifestă preocupări constante pentru cunoașterea semnificațiilor ce revin unor teme majore, marcate de Strategia Națională de Securitate a României și de Islam, care nu poate fi asociat cu Terorismul Islamic. Din anul 2007 este directorul Programului de master „Managementul Combaterii Terorismului și a Criminalității Transfrontaliere” din cadrul Facultății de Științe Politice, Relații Internaționale și Studii Europene a Universității „Lucian Blaga” din Sibiu.
În calitate de profesor universitar, chestorul Anghel Andreescu susține cursuri la Colegiul Național de Apărare, Colegiul de Informații pentru Apărare, Colegiul de Management al Crizelor și Operații Multinaționale, Academia de Poliție „Alexandru Ioan Cuza”. Din anul 2008 coordonează, în calitate de director de Proiect, cercetarea „Managementul terorii - psihologia kamikaze”, realizată de M.I.R.A. și Universitatea Națională de Apărare „Carol I”, Catedra Forțe Terestre.
Chestorul general Anghel Andreescu este autorul și coordonatorul a peste 38 de cărți, prima dintre ele fiindu-i publicată în anul 1996. După cum declară el, "am abordat mai multe teme – terorism, ordine publică și destul de multe pe linie de strategie și tactică militară. La ultima carte, «Managementul stresului profesional», am fost coordonator" . Majoritatea lucrărilor au fost scrise în colaborare cu comisar șef, conf.univ.dr. Nicolae Radu, consilier in cadrul MIRA.
Dintre lucrările publicate de Anghel Andreescu menționăm următoarele: